Drosophila
Drosophila je rod voćnih mušica porodice Drosophilidae, red dvokrilci (Diptera). Pripadnici ovog roda često se zovu "male voćne mušice" ili (rjeđe) vinske ili sirćetne mušic, što je referenca za sklonost mnogih vrsta da se zadržavaju oko prezrelog ili truhlog voća. U Bosni i Hercegovini obično se zovu komarice, po tome što su najvidljivije u rojevima na komu, prikuljenom voću u kacama ili buradima za fermentaciju, prije destilacije alkoholnih napitaka; najčešće su to rakija i vino. I bez toga, najvidsljivije su u jesenskoj sezoni, kada se roje oko prezrelog voća i povrća. Ne smiju se brkati sa pripadnicima srodne porodice Tephritidae, koju također nazivaju voćnim mušicama (koje se ponekad nazivaju i "pravim voćnim mušicama"); tefritide se primarno hrane nezrelim ili zrelim voćem, pri čemu se mnoge vrste smatraju štetnim poljoprivrednim štetočinama, posebno mediteranska voćna muha. Posebno jedna vrsta roda Drosophila, Drosophila melanogaster, često se koristi u u genetičkim istraživanjima i uobičajeno je modelni organizam u razvojnoj biologiji. U modernoj biološkoj literaturi, termini "voćna mušica" i Drosophila često se upotrebljavaju sinonimno sa D. melanogaster. Čitav rod, međutim, sadrži više od 1.500 vrsta i vrlo je raznolik po fenotipu, ponašanju i životnom staništu.